Fulltrúar Borgarbyggðar afhentu á miðvikudaginn rúmlega eitt hundrað spjaldtölvur til skólastjórnenda leik - , grunn - og tónlistarskóla í sveitarfélaginu . Markmiðið með spjaldtölvuvæðingunni er að auka enn frekar fjölbreytni náms og gera það einstaklingsmiðaðra , auk þess sem stefnt er að því að auka þátt nýsköpunar í skólastarfi . „ Spjaldtölvuvæðing skólanna er liður í að styrkja innra starf skóla í Borgarbyggð og einn þáttur í innleiðingu þeirrar skólastefnu sem nú er verið að leggja lokahönd á , “ sagði Lilja Björk Ágústsdóttir , varaformaður fræðslunefndar , þegar hún afhenti tölvurnar í Grunnskóla Borgarfjarðar á Kleppjárnsreykjum . Geirlaug Jóhannsdóttir , formaður byggðarráðs , tók einnig til máls og lagði áherslu á að verið væri að styrkja innra starf skólanna og það faglega starf sem þar er unnið . Með því að nota spjaldtölvur við kennslu er nemendum gefið tækifæri til að vinna sjálfstætt , uppgötva námsefnið og leita lausna á eigin forsendum . Einnig styðja mörg smáforrit vel við nám í grunnþáttum menntunar sem tilgreindir eru í aðalnámskrá . Kennarar í Borgarbyggð hafa verið hvattir til að sækja námskeið um möguleika spjaldtölva í námi og kennslu . Slík námskeið verða í öllum skólum Borgarbyggðar í vor og á komandi hausti .